tartuNLP/wikipedia-smugri-20251201 huggingface dataset:
Yvonne Craig

Yvonne Joyce Craig (16. toukokuuta 1937 – 17. elokuuta 2015) oli yhdysvaltalainen näyttelijä. Hän esiintyi 1960-luvulla Lepakkotyttönä televisiosarjassa "Batman". 
Craig syntyi Taylorvillessä, Illinoisissa, kouluttautui aluksi baletissa ja tanssi 1950-luvulla Ballet Russe de Monte Carlossa.
Craig esiintyi "Batmanin" lisäksi useissa muissakin televisio-ohjelmissa sekä elokuvissa, joiden joukossa ovat "Nuori maa" (1959), "Rakkauden pauloissa" (1961), "Seven Women from Hell" (1961), "Sydän tarjolla" (1963), "Suukottelevat serkut" (1964), "Hiihtoloman hipat" (1965) ja "Derek Flint – kova kuin kivi" (1967).
Craigin ensimmäinen puoliso oli vuosina 1960–1962 Jimmy Boyd. Vuonna 1988 hän meni naimisiin Kenneth Aldrichin kanssa.
Psykoterapia (albumi)

Psykoterapia on rap-artisti Julma-Henrin ja tuottaja UNiVErSTaSin 31. maaliskuuta 2010 julkaistu albumi. Se sijoittui julkaisuviikollaan (14/2010) Suomen virallisen listan 11. sijalle. Viikko oli albumin ainut listalla. 9. maaliskuuta 2010 albumilta julkaistiin musiikkivideo kappaleesta ”Kipu”. Albumin julkaisi levy-yhtiö Mörssi.
Tuotanto.
Albumin kappaleet yhdistelevät psykologiaa ja progressiivista rytmimusiikkia. Albumin on säveltänyt, sovittanut, äänittänyt, miksannut ja soittanut UNiVErSTaS. Albumilla on käytetty sampleja Julma-Henrin vanhemmasta tuotannosta ja Universtaan levyltä ”Rhodes Soolo” kappaleisiin ”Miten?” ja ”tunteet osa 1”. Soolon on soittanut Pasi Hiltula. Rumpujen osalta äänityksissä ovat avustaneet Sami Tiitta ja Petteri Meskus.
Kipu.
Maaliskuussa 2010 julkaistiin ”Kipu” -kappale musiikkivideona. Videossa partasuinen mies (UNiVErSTaS) taluttaa kommandopipopäisen miehen alikulkukäytävässä sijaitsevaan pahvilaatikkoon. Pahvilaatikon kyljessä lukee teksti ”TERAPIA”. Pahvilaatikon sisällä kirurgin naamariin pukeutunut mies (Julma-Henri) asettaa kommandopipopäisen miehen päähän jogurttipurkeista ja villalangasta tehdyn päähineen. Villalankojen toisessa päässä kirurgin naamariin pukeutunut mies puhuu jogurttipurkkeihin ja havainnollistaa sanojaan fläppitaululle. Videon on ohjannut Timo Turunen. 
Kappaleen kertosäe on samplattu Julma-Henrin "Al-Qaida Finland" -levyllä olevasta ”020706” (toinen nimi ”Mielisairas”) -kappaleesta.
Artibonite (departementti)

Artibonite () on departementti Haitissa. Vuonna 2003 departementissa oli 1 299 398 asukasta ja sen pinta-ala on 4 984 neliökilometriä. Departementin väestötiheys on siten 260,7 asukasta neliökilometrillä. Pinta-alaltaan departementti on Haitin suurin. Se on saanut nimensä Artibonite-joelta. Departementin pääkaupungin Gonaïvesin lisäksi merkittäviin kaupunkeihin lukeutuu satamakaupunki Saint-Marc.
Artibonite rajautuu pohjoisessa Nord-Ouestin, koillisessa Nordin, idässä Centren ja etelässä Ouestin departementteihin sekä lännessä Gonâvenlahteen. Departementti jakautuu viiteen arrondissementtiin (väkiluvut vuonna 2003):
Kirppusara

Kirppusara ("Carex pulicaris") on Euroopassa kasvava sarakasvi. Suomessa laji on uhanalainen.
Ulkonäkö ja koko.
Kirppusara kasvaa 10–25 cm korkeaksi ja se on tiheään mätästävä ja rönsytön. Varret ovat pystyjä ja rihmamaisia, varren tyvitupet ovat väriltään likaisenruskeita. Myös lehdet ovat rihmamaisia ja pituudeltaan lähes varren mittaisia. Kukinto on 1–2,5 cm pitkä tähkä. Tähkän kärki on hedekukkainen ja sen tyviosassa on harvassa 5–10 emikukkaa. Ruskeat tähkäsuomut ovat suippoja, kalvolaitaisia ja pian varisevia. Pullakot ovat sukkulamaisia, suonettomia ja aluksi väriltään ruskeanvihreitä, mutta kypsinä kiiltävän mustanruskeita. Aluksi pullakot ovat pystyjä, mutta kypsyessään asento on alaviisto. Kirppusara kukkii Suomessa heinäkuussa.
Levinneisyys.
Kirppusaraa kasvaa ainoastaan Euroopassa. Sen levinneisyysalue ulottuu Pohjois-Espanjasta Alppien kautta Baltiaan, ja pohjoisessa Lounais-Suomeen, Etelä-Ruotsiin ja Norjaan, jossa lajia tavataan rannikolla aina napapiirin korkeudelle saakka. Lisäksi kirppusaraa kasvaa Britteinsaarilla, Färsaarilla ja Islannissa. Suomessa kirppusaraa tavataan nykyään vain Ahvenanmaalta. Turun saaristosta ja Varsinais-Suomesta laji lienee hävinnyt. Mantereella laji on aina ollut hyvin harvinainen, eikä sieltä tunneta kuin muutamia, vanhoja kasvupaikkoja.
Elinympäristö.
Kirppusara viihtyy kosteilla kasvupaikoilla, kuten ohutturpeisilla letoilla, kosteilla niityillä ja rehevissä korvissa. Laji on kalkinsuosija.
Indiana Jones Junior

Indiana Jones Junior ("The Young Indiana Jones Chronicles") on George Lucasin tuottama televisiosarja, jota esitettiin vuosina 1992–1994. Esittäjänä toimi ABC-kanava. Suomessa ohjelmaa esitti 1990-luvun alussa MTV3. Sarja kertoo elokuvissa esiintyneen Indiana Jones -hahmon nuoruudesta vuosisadan alussa. Corey Carrier (10-vuotias Jones) ja Sean Patrick Flanery (17-vuotias Jones) esittivät sarjan päähenkilöä eri aikakausille sijoittuvissa jaksoissa ja George Hall (94-vuotias Jones) toimi kertojana.
Sarjan suomenkielinen nimi eroaa merkitykseltään alkuperäisestä nimestä, jonka suora käännös olisi "Nuoren Indiana Jonesin kronikat". Suomenkielinen nimi antaa ymmärtää, että kyse olisi Jonesin pojasta. VHS- ja DVD-julkaisuissa sarjan nimi on "Nuori Indiana Jones Seikkailee" tai "Nuori Indiana Jones".
Sarja sai ilmestymisvuosinaan yhteensä 23 Emmy-palkintoehdokkuutta, joista se voitti kymmenen. Vuoden 1994 Golden Globe -gaalassa sarja oli ehdolla kategoriassa "Paras tv-sarja – Draama".
Sean Patrick Flanery

Sean Patrick Flanery (s. 11. lokakuuta 1965) on yhdysvaltalainen näyttelijä, joka on tunnettu roolistaan Indiana Jonesina televisiosarjassa "Indiana Jones Junior". Sen lisäksi hän on esittänyt Conneria "D-Tox"-elokuvassa ja Connor MacManusia elokuvassa "Boondock Saints – Etelä-Bostonin enkelit".
Flanerylla on musta vyö sekä brasilialaisessa jujutsussa että karatessa.
Centre (Haiti)

Centre () on departementti Haitissa. Vuonna 2003 departementissa oli 581 505 asukasta ja sen pinta-ala on 3 675 neliökilometriä. Departementin väestötiheys on siten 158,2 asukasta neliökilometrillä. Departementti sijaitsee nimensä mukaisesti Haitin keskiosassa ja rajautuu idässä Dominikaaniseen tasavaltaan. Centren pääkaupunki on Hinche. Maan suurin järvi Péligre sijaitsee departementin alueella.
Centre rajautuu Dominikaanisen tasavallan lisäksi pohjoisessa Nord-Estin ja Nordin departementteihin, lännessä Artiboniten departementtiin ja etelässä Ouestin departementtiin. Centre on Haitin departementeista ainoa, jolla ei ole rannikkoa. Departementti jakautuu neljään arrondissementtiin (väkiluvut vuonna 2003):
Marty Jannetty

Frederick Marty Jannetty (s. 3. helmikuuta 1960) on yhdysvaltalainen showpainija. Hänet tunnetaan parhaiten osana The Rockers (Shawn Michaels &amp; Marty Jannetty) -tag-teamia. Myöhemmin hän otteli yksin. WWF:ssä hän on voittanut Intercontinental Champion ja Tag Team Champion -mestaruudet 1-2-3 Kidin kanssa. Michaels ja Jannetty ovat kaksinkertaisia World Tag Team Champion -maailmanmestareita.
Grand’Anse

Grand’Anse () on departementti Haitissa. Vuonna 2003 departementissa oli 363 377 asukasta ja sen pinta-ala on 2 091 neliökilometriä (3 310 ennen vuotta 2003, kun Nippes erotettiin departementista). Toisen lähteen mukaan asukkaita oli 337 516. Departementin väestötiheys on siten 173,8 asukasta neliökilometrillä. Departementti sijaitsee Haitin länsiosassa maan eteläisen niemimaan kärjessä ja sen pääkaupunki on Jérémie. Cayemitessaaret kuuluvat departementtiin.
Grand’Anse rajautuu etelässä Sudin ja idässä Nippesin departementtiin. Se jakautuu kolmeen arrondissementtiin (väkiluvut vuonna 2003):
Luokkakirjasto

Luokkakirjasto on kokoelma ohjelmoinnissa hyödynnettäviä aliohjelmia tai luokkia. Luokkakirjastot sisältävät ohjelmakoodia ja dataa, jotka tarjoavat uudelleenkäytettäviä moduuleja itsenäisille tietokoneohjelmille.
Ihmisoikeudet Arabiemiraateissa

Ihmisoikeudet Arabiemiraateissa ovat kansainvälisten sopimusten ja Arabiemiraattien perustuslain määrittelemät jokaiselle ihmiskunnan jäsenelle yhtäläisesti kuuluvat oikeudet. YK:n mukaan ihmisoikeuksiin sisältyy muun muassa sananvapaus, liikkumisoikeus, uskonnonvapaus ja poliittinen vapaus.
Amnesty Internationalin vuoden 2009 raportin mukaan vuonna 2008 Arabiemiraatit väärinkäytti siirtotyöläisiä, vangitsi ihmisiä ilman oikeudenkäyntejä, käytti kidutusta, alisti naisia, rajoitti Internet-sivuja ja teloitti ainakin yhden ihmisen.
Työoikeudet.
Arabiemiraatit ei sallinut vielä vuonna 2008 työntekijöiden ammattiyhdistystoimintaa ja lakko-oikeutta.
Rakennustyöläiset.
Rakennustyöläiset tekivät valituksia matalasta ja maksamattomasta palkasta, työturvallisuudesta ja huonoista asuinoloista. Huono työturvallisuus aiheutti kuolemia rakennustyömailla. Dubaissa intialaiset rakennustyöläiset saivat työhönsä liittyvistä protesteista puolen vuoden vankeusrangaistuksen ja maasta karkotuksen. Korkeampia palkkoja vaativia työmiehiä vangittiin maaliskuussa 2009 1500 hengen protestin yhteydessä. Osa 3000:sta huonosta ravinnosta mellakoineeseesta intialaisesta sai syytteen tuhopoltoista ja mellakoinnista heinäkuussa 2009.
Kotitaloustyöntekijät.
Kotitaloustyöntekijät raportoivat velkavankeudesta ja pahoinpitelystä.
Sananvapaus.
Sananvapausrikkomusten rangaistukset päätettiin muuttaa vankeudesta sakkorangaistuksiin vuonna 2008. Useita nettisivuja suljettiin vuonna 2008.
Koulutus.
Vuonna 2008 aikuisista osasi lukea 89 %.
Naisten syrjintä.
Arabiemiraatit on ratifioinut YK:n naisten syrjintää estävän sopimuksen. Arabiemiraateissa ei kuitenkaan ole naisten syrjintää estävää lainsäädäntöä, joka takaisi sukupuolten tasa-arvon. Maa kutsui YK:n ihmiskaupan raportoijan vierailulle maahan vuonna 2008. Ilman perheensä lupaa ulkomaalaisen kanssa avioitunut nainen pidätettiin kahdeksaksi kuukaudeksi kotimaahan palattuaan marraskuussa 2007. Vankilassa häntä pahoinpideltiin ja uhkailtiin. Nainen poistui maasta vapauduttuaan.
Seksuaali- ja sukupuolivähemmistöt.
Homoseksuaalisuus, kuten kaikki avioliiton ulkopuolinen seksuaalinen toiminta, on Arabiemiraateissa ankarasti kielletty. Homoseksuaalisesta käyttäytymisestä voidaan tuomita vankeuteen ja sakkorangaistukseen tai karkottamiseen, mikäli syytetty on ulkomaan kansalainen.
Ristiinpukeutuminen on Arabiemiraateissa kiellettyä.
Kuolemanrangaistus.
Arabiemiraateissa on kuolemanrangaistus käytössä. Vuonna 2008 teloitettiin ainakin yksi ihminen murhasyytteen perusteella.
Vuosina 2008–2015 maassa on teloitettu ainakin viisi ihmistä, joukossa myös muiden maiden kansalaisia. Viimeisin tunnettu teloitus oli vuonna 2017.
Kansainväliset sopimukset.
Amnestyn vuoden 2009 raportin listan mukaan Arabiemiraateissa on vähän ratifioituja kansainvälisiä ihmisoikeussopimuksia. Ratifioituihin YK:n sopimuksiin sisältyy naisten syrjinnän kielto, lasten oikeuksien sopimus ja rotusyrjinnän kieltävä sopimus. Joulukuussa 2008 Arabiemiraatit ilmaisi aikeen ratifioida kidutuksen vastainen sopimus UN Convention against Torture.
Marko Ylönen

Marko Henrik Ylönen (s. 11. kesäkuuta 1966 Rantasalmi) on suomalainen sellisti.
Opinnot ja ura.
Marko Ylönen aloitti sellonsoiton opinnot ensin Jyväskylän konservatorion Keuruun toimipisteessä ja sitten Itä-Helsingin musiikkiopiston nuorisokoulutuksessa Csaba Szilvayn oppilaana. Hän jatkoi opintojaan Sibelius-Akatemiassa Erkki Raution ja Heikki Rautasalon sekä Baselissa Heinrich Schiffin (1985–1989) johdolla. Ylönen piti ensikonsertin Jyväskylän Kesässä 1985. Hän suoritti sellodiplomin vuonna 1992. 
Marko Ylönen on esiintynyt solistina ja kamarimuusikkona Euroopassa, Australiassa, Uudessa Seelannissa, Japanissa ja Yhdysvalloissa. Klassisen kantaohjelmiston lisäksi hän on esittänyt aktiivisesti nykymusiikkia. Ylönen on soittanut usein monien suomalaisten orkestereiden solistina. Hän on toiminut Espoon kaupunginorkesterissa (nyk. Tapiola Sinfoniettassa) äänenjohtajana (1988–1991), Radion sinfoniaorkesterin 1. soolosellistinä (1991–1993) ja Uusi Helsinki -kvartetin jäsenenä (1995–1999). Keski-Euroopassa hän on esiintynyt muun muassa Camerata Salzburgin, English Chamber Orchestran, Hollannin Kamariorkesterin ja Prahan kamariorkesterin solistina.
Ylönen toimi ensin Sibelius-Akatemian tuntiopettajana (1991–1999) ja vuodesta 2000 alkaen sello- ja kamarimusiikin lehtorina, kunnes hänet nimitettiin Sibelius-Akatemian kamarimusiikin määräaikaiseksi professoriksi 1.8.2009–31.7.2014. Marko Ylönen on toiminut Korsholman Musiikkijuhlien taiteellisena johtajana vuosina 2003 ja 2008, ja hän jatkaa taiteellisena johtajana 2010-2012.
Inkojen salaisuus

Inkojen salaisuus ("Secret of Incas") on yhdysvaltalainen seikkailuelokuva vuodelta 1954. Sen on ohjannut Jerry Hopper, ja sen pääosaa näyttelee Charlton Heston. Tarinan päähenkilö on seikkailija Harry Steele, joka etsii inkojen muinaista esinettä.
Juoni.
"Inkojen salaisuus" kertoo idealistisesta arkeologista Harry Steelestä (Charlton Heston), joka haluaa palauttaa inkojen naamion sen alkuperäiselle omistajalle, inkayhteiskunnalle. Robert Youngin näyttelemä huijari haluaa esineen muista syistä. Miehet aloittavat kilpajuoksun esineen löytämiseksi. Tarinoiden mukaan konkistadorit hautasivat sen Machu Picchuun.
Vaikutus.
"Inkojen salaisuuden" päähenkilön Harry Steelen on katsottu olleen esikuvana Steven Spielbergin ja George Lucasin luomalle Indiana Jones -hahmolle. Indiana Jonesin puvustuksesta vastannut Deborah Nadoolman on sanonut haastattelussa, että Charlton Hestonin esittämän hahmon puvustus vastaa pitkälti Indiana Jonesin pukua.
Leivonmäen vaakuna

Leivonmäen vaakuna oli Leivonmäen kunnan tunnus ja puhuva vaakuna.
Vaakunan selitys kuuluu ”punaisessa kentässä hopeinen kaarityviö, jolla seisoo kultainen leivonen siivet ja oikea jalka koholla.” Vaakunan on suunnitellut Olof Eriksson, ja Leivonmäen kunnanvaltuusto hyväksyi sen 27. huhtikuuta 1956. Sisäasiainministeriö vahvisti vaakunan käyttöön 1. lokakuuta samana vuonna.
Vaakuna jäi epäviralliseksi kotiseutuvaakunaksi 2008, kun Leivonmäki yhdistyi Joutsan kuntaan.
United States House Committee on Financial Services

United States House Committee on Financial Services on Yhdysvaltojen edustajainhuoneen valiokunta, joka valvoo finanssipalvelualaa, kuten arvopapereita, vakuutuksia, pankkeja ja asuntokauppaa. Sen valvonnassa ovat lisäksi liittovarantojärjestelmä, valtiovarainministeriö ja arvopaperimarkkinoita valvova elin United States Securities and Exchange Commission.
Alivaliokunnat.
United States House Committee on Financial Services on jaettu kuuteen alivaliokuntaan:
Koskenkylän seisake

Koskenkylän seisake (, vuoteen 1933 saakka Taivalkoski) oli rautatien seisake Keminmaan kunnassa Lapissa. Liikennepaikka sijaitsi rataosalla Tervolan ja Törmän liikennepaikkojen välillä.
Liikennepaikka avattiin liikenteelle vuonna 1910 ja se palveli Koskenkylän liikennettä. Tuolloin liikennepaikan nimi oli Taivalkoski. Nimeksi vaihdettiin Koskenkylä vuonna 1933. Matkustajaliikenne lakkautettiin 1. kesäkuuta 1975, ja tavaraliikenne 1. tammikuuta 1976.
Lawrence (Kansas)

Lawrence on kaupunki Kansasin osavaltiossa Yhdysvalloissa. Se on Douglasin piirikunnan hallintokeskus. Se sijaitsee Kansasin koillisosassa Kansas- ja Wakarusa-jokien rannalla. Vuonna 2008 Lawrencessa oli arviolta 90 520 asukasta.
Lawrence on yliopistokaupunki, sillä kaupungissa on kaksi yliopistoa. Kansasin yliopistossa on opiskelijoita noin 28 000 ja Haskell Indian Nations University on Yhdysvaltain ainoa yliopisto, joka on tarkoitettu kaikille intiaaniheimoille. Siellä on opiskelijoita 150 heimosta ympäri maata.
Historia.
New England Emigrant Aid Company -yritys perusti Lawrencen 1854 pitääkseen alueen vapaana orjuudesta. Onkin sanottu, että Lawrence kuuluu niihin harvoihin Yhdysvaltain kaupunkeihin, jotka on perustettu poliittisten syiden takia. Kaupungille annettiin nimeksi Lawrence ensimmäisenä paikalle saapuneen retkikunnan tukijan Amos Lawrencen mukaan.
Kansasin orjuuden vastustajat ottivat usein yhteen naapuriosavaltion Missourin orjuuden kannattajien kanssa. Sisällissodan aikana sissijohtaja William Quantrill keräsi noin 300 miehen joukon Missourista. Se hyökkäsi Lawrenceen yöllä 21. elokuuta 1863. Lawrencen verilöylyssä kuoli arviolta 200 miestä, ja kaupungista poltettiin 185 rakennusta. Vain muutamia rakennuksia jäi pystyyn.
Tahmoh Penikett

Tahmoh Penikett (s. 20. toukokuuta 1975, Whitehorse) on kanadalainen näyttelijä, joka on esiintynyt Karl Agathonin roolissa "Taisteluplaneetta Galacticassa" ja Paul Ballardin roolissa "Dollhousessa". Hän myös oli Dariuksen äänenä "" -pelissä (2006). Hän on nimennyt thainyrkkeilyn yhdeksi intohimoistaan. 
Penikettin vanhemmat ovat poliitikko Tony Penikett ja Lulla Sierra Johns. Kaksoset Sarah ja Stephanie ovat hänen siskonsa. Hän valmistui Victoria Motion Picture Schoolista ja opiskeli Lyric School of Actingissa Vancouverissa.
Paha poliisi – määräsatama New Orleans

Paha poliisi – määräsatama New Orleans ("Bad Lieutenant: Port of Call: New Orleans") on 2009 valmistunut yhdysvaltalainen rikosdraama, jonka on ohjannut Werner Herzog. Kuvaukset alkoivat heinäkuussa 2008 Louisianassa. Ensi-iltaansa elokuva ehti 20. marraskuuta 2009.
Elokuva muistuttaa nimeään myöten Abel Ferraran vuoden 1992 filmiä "Paha poliisi" ("Bad Lieutenant"), joka esitteli Harvey Keitelin tulkitseman korruptoituneen, huumeita ja seksipalveluja käyttävän poliisihahmon. Ohjaaja Herzog kuitenkin kiistää, että kyseessä olisi jatko-osa tai uudelleenfilmatisointi.
Juoni.
Terence McDonagh (Cage), murharyhmän etsivä New Orleansin poliisista, pelastaa vangin hukkumiskuolemalta hirmumyrsky Katrinan jälkimainingeissa, mutta loukkaa samalla selkänsä. Ylennyksen saatuaan kovaksikeitetty poliisimies kuitenkin palautetaan palvelukseen niin pian kuin mahdollista, vaikka sitten vahvojen kipulääkkeiden voimalla.
McDonagh sekoilee crack-huumeen kanssa ja tuntuu olevan pikemminkin yhteiskunnan uhka kuin sen tukipilari. Frankie (Mendes) on hänen tyttöystävänsä, huumeriippuvainen luksusprostituoitu
Vastaanotto.
Tv-Nytissä neljä kriitikkoa antoi elokuvalle tähtiä keskiarvolla 2,8.
Brie Larson

Brie Larson (oik. Brianne Sidonie Desaulniers; s. 1. lokakuuta 1989 Sacramento, Kalifornia, Yhdysvallat) on yhdysvaltalainen Oscar-palkittu näyttelijä ja elokuvaohjaaja. Hän on näytellyt muun muassa elokuvissa "Scott Pilgrim vastaan maailma" (2010), "Short Term 12" (2013), "Room" (2015) ja ' (2017). Hän näyttelee myös Carol Danversia / Kapteeni Ihmettä Marvel Cinematic Universen elokuvissa "Captain Marvel" (2019), ' (2019) ja "The Marvels" (2023) sekä tehnyt cameoesiintymiset elokuvassa "Shang-Chi and the Legend of the Ten Rings" (2021) ja Disney+-sarjassa "Ms. Marvel" (2022). Tämän lisäksi on myös näytellyt televisiosarjassa "Taran monta elämää". "Roomin" roolista hän sai useita palkintoja: parhaan naispääosan Oscarin, Golden Globen, SAG-palkinnon ja Baftan vuonna 2015.
Nuoruus.
Brianne Desaulniers syntyi Sacramentossa Kaliforniassa. Hänen isänsä on kanadanranskalainen ja hänen lapsuuden kielensä oli ranska. Kun Larson oli seitsemänvuotias, hänen vanhempansa erosivat. Sen jälkeen hän muutti Los Angelesiin äitinsä ja siskonsa kanssa.
Larson kiinnostui näyttelemisestä kuusivuotiaana. Hän opiskeli American Conservatory Theaterissa San Franciscossa ja oli nuorin sinne hyväksytty oppilas. Taiteilijanimensä hän otti American Girl -nukeltaan nimeltä Kirsten Larson. Se oli myös hänen ruotsalaisen isoisoäitinsä sukunimi.
Ura.
Näyttelijänä.
Larson aloitti näyttelijänuransa "The Tonight Show with Jay Leno" -keskusteluohjelman Barbie-sketsissä. Vuonna 2001 Larson sai roolin The WB -kanavan "In Your Dreams" -komediasarjasta, jossa hän esitti Bob Sagetin hahmon nuorinta tytärtä, Emilyä. Sarjan nimeksi vaihdettiin "Raising Dad" ja siitä esitettiin vain 27 jaksoa vuosien 2001–2002 aikana. Vuonna 2003 Larson näytteli Beverley Mitchellin kanssa Disney Channelin elokuvassa "Right on Track" ja vuonna 2004 hän oli suuressa roolissa teinikomediassa "Sleepover". Larsonin seuraava kiinnitys oli vuonna 2009 Kate Gregsonin rooliin Showtimen sarjassa "Taran monta elämää". Vuonna 2013 hän teki läpimurtoroolinsa indie-elokuvassa "Short Term 12".
Larson näyttelee Carol Danversia Marvel Studiosin ensimmäisessä naisvetoisessa supersankarielokuvassa "Captain Marvel", joka sai ensi-iltansa vuonna 2019.
Ohjaajana.
Larson on ohjannut lyhytelokuvat "Weighting" (2011) ja "The Arm" (2012). Vuonna 2016 hän sai ohjattavakseen ensimmäisen pitkän elokuvan, komedian "Yksisarviskauppa", jossa hän on myös pääosassa.
Muusikkona.
Larson aloitti musiikkiuransa vuonna 2003, jolloin hän julkaisi omia kappaleitaan omilla verkkosivuillaan. Larsonin debyyttialbumi "Finally Out of P.E." julkaistiin vuonna 2005. Albumilta julkaistiin singlet ”She Said” ja ”Life After You”. Musiikkiura ei kuitenkaan ottanut tuulta alleen.
Hänen levy-yhtiönään oli vuosina 2004–2006 Casablanca Records.
Yksityiselämä.
Larson oli kihloissa Phantom Planet -yhtyeen laulajan Alex Greenwaldin kanssa vuosina 2016–2019.
Kuibyševin tekojärvi

Kuibyševin tekojärvi () eli "Samaran tekojärvi" on Keski-Venäjällä Volgan keskijuoksulla ja sen sivujoen Kaman alajuoksulla sijaitseva Euroopan suurin tekojärvi. Se on pinta-alaltaan (6 450 km²) Euroopan kolmanneksi suurin makeanveden allas Laatokan ja Äänisen jälkeen. Osa uudemmista lähteistä antaa pinta-alaksi 5 900 km2. Saimaaseen verrattuna tekojärven pinta-ala on puolitoistakertainen. Tämä jokiuomista kasvattamalla muodostettu tekojärvi peittää 510–580 kilometrin matkan Volgan uomaa ja voi olla leveydeltään 27–30 km leveä. Epävirallisesti se tunnetaan myös "Kuibyševin merenä".
Maailman tekojärvistä se on pinta-alaltaan kolmanneksi laajin Voltan ja Smallwoodin tekojärvien jälkeen, mutta tilavuudeltaan se ei kuulu kärkikymmenikköön. Tekoaltaan tilavuus on 57,3 km3, josta hyötytilavuudeksi (voimantuotannossa) katsotaan 33,9 km3. Volgan vedenkorkeutta voidaan vaihdella tekoaltaassa 7,5 metriä.
Tekojärvi sijaitsee Tšuvassian, Mari Elin ja Tatarstanin tasavaltojen sekä Samaran ja Uljanovskin alueiden alueella. Tekojärven partailla sijaitsevat Kazanin, Uljanovskin ja Toljattin suurkaupungit. Muita kaupunkeja ovat Zelenodolsk, Volžsk, Bolgar, Tetjuši, Novouljanovsk, Tšistopol ja Laiševo.
Tekojärven yläpuolisten vesistöjen pinta-ala on 1 210 000 neliökilometriä. Tekojärven kahlitseva Žigulin vesivoimalan pato sijaitsee Volgan vastarannan kaupunkien, Žigulevskin ja Toljattin välillä Samaran alueella, 70 km Samarasta luoteeseen. Aiemmin voimalan nimi oli Volgan vesivoimalaitos. Voimalan teho on 2 315 MW ja se valmistui 1955. Tekojärvi täytettiin vuosina 1955–1957. Joitakin kyliä ja kaupunkeja jouduttiin siirtämään korkeampaan maastoon allasta rakennettaessa. Uljanovskissa on kaupunginosa, joka sijaitsee järven pintaa alempana patovallin suojaamana.
Humppabingo

Humppabingo on Eläkeläisten vuonna 2009 ilmestynyt kokoelmalevy. Kokoelma sisältää 48 kappaletta, joihin lukeutuu myös ”Hulluna humpasta”, jolla yhtye osallistui Suomen vuoden 2010 euroviisukarsintaan ja sijoittui kolmanneksi.
Albumi nousi Suomen virallisen listan sijalle 32. Levy-Eskot valitsi sen kuukauden levyksi tammikuussa 2010.
CORBA

CORBA () on teollisuusstandardi tietoliikenneprotokolla hajautettujen ohjelmistojen yhteenliittämiseksi. 
CORBA ei ole ohjelmointimenetelmä vaan mekanismi eri ohjelmointikielillä tehtyjen ja eri laitteisto- tai käyttöjärjestelmäarkkitehtuureissa toimivien ohjelmakomponenttien väliseen kommunikointiin. 
CORBA tarjoaa palvelut komponenttien rekisteröintiin, paikantamiseen, aktivointiin, virheidenkäsittelyyn ja parametrien välitykseen. CORBA hoitaa tiedon formaatin muunnoksen arkkitehtuurien välillä. 
CORBA perustuu asiakas-palvelin -arkkitehtuuriin, jossa palvelinkomponentit tarjoavat palveluita asiakaskomponenteille. Komponentit voivat myös olla kokonaisia ohjelmia. Komponentti voi olla samaan aikaan sekä palvelin että asiakas.
Asiakaskomponentti voi kutsua palvelua joko OMG IDL stubin avulla tai muodostomalla palvelupyynnön dynaamisesti DII:n (Dynamic Invocation interface) palveluilla.
CORBA:n ydin on Object Request Broker, joka tarjoaa asiakaskomponentille läpinäkyvän menetelmän muualla sijaitsevien palveluiden kutsumiseen. ORB helpottaa hajautettujen sovellusten ohjelmointia kätkemällä tietoliikenteeseen liittyvät rutiinitoimet, niin että palvelun kutsu näyttää asiakkaalle paikalliselta funktio- tai metodikutsulta. Kutsun aikana ORB ensin etsii palvelun toteutuksen, muuntaa ja siirtää parametrit, aktivoi tarvittaessa toteutuksen ja siirtää kontrollin palveluobjektille. Palvelun suorituksen jälkeen ORB palauttaa mahdolliset tulokset asiakkaalle.
CORBA-standardia koordinoi Object Management Group (OMG).
Sud-Est (Haiti)

Sud-Est () on departementti Haitissa. Vuonna 2003 departementissa oli 484 675 asukasta ja sen pinta-ala on 2 023 neliökilometriä. Departementin väestötiheys on siten 239,6 asukasta neliökilometrillä. Departementti sijaitsee maan kaakkoisosassa ja sen pääkaupunki on Jacmel.
Sud-Estin departementti rajautuu lännessä Sudin, luoteessa Nippesin ja pohjoisessa Ouestin departementteihin, idässä Dominikaaniseen tasavaltaan ja etelässä Karibianmereen. Departementti jakautuu kolmeen arrondissementtiin (väkiluvut vuonna 2003):
Sud (Haiti)

Sud () on departementti Haitissa. Vuonna 2003 departementissa oli 621 651 asukasta ja sen pinta-ala on 2 794 neliökilometriä. Departementin väestötiheys on siten 222,5 asukasta neliökilometrillä. Departementin pääkaupunki on Les Cayes.
Sudin departementti käsittää Haitin eteläisen niemimaan lounaisosan. Se rajautuu pohjoisessa Grand'Ansen ja Nippesin departementteihin, idässä Sud-Estin departementtiin ja etelässä Karibianmereen. Île à Vachen saari kuuluu departementtiin. Sud jakautuu viiteen arrondissementtiin (väkiluvut vuonna 2003):
Ouest (Haiti)

Ouest () on departementti Haitissa. Vuonna 2003 departementissa oli 3 096 967 asukasta ja sen pinta-ala on 4 827 neliökilometriä. Departementin väestötiheys on siten 641,6 asukasta neliökilometrillä. Departementin pääkaupunki on myös valtion pääkaupunki Port-au-Prince. Departementti on maan toiseksi laajin Artiboniten jälkeen. Vuoden 2010 maanjäristys koetteli erityisesti Ouestin departementin aluetta.
Ouest rajautuu pohjoisessa Artiboniten ja Centren departementteihin, idässä Dominikaaniseen tasavaltaan, etelässä Sud-Estin ja Nippesin departementteihin sekä lännessä Gonâvenlahteen. Departementtiin kuuluu lisäksi Gonâvensaari. Ouestin departementti jakautuu viiteen arrondissementtiin (väkiluvut vuonna 2003):
Savupääsky

Savupääsky ("Progne tapera" syn. "Phaeoprogne tapera") on laajalla alueella Keski- ja Etelä-Amerikassa tavattava pääskyihin kuuluva varpuslintu.
Koko ja ulkonäkö.
Savupääsky on suurehko pääsky, kooltaan noin 17,5 cm. Selästään ja päästän laji on väritykseltään harmahtavan ruskea. Kapeat siivet ja hivenen haarapäinen pyrstö ovat muuta yläruumista harmaammat. Kurkku on valkoinen ja rinnan poikki kulkee harmaanruskea juova. "P.t. fusca" -alalajilla juova jatkuu vatsaan päin tummien pilkkujen muodostamana juovana. Vatsa on väriltään valkoinen.
Levinneisyys ja elinympäristö.
Keski-Amerikassa lajia tavataan Costa Ricassa ja Panamassa. Etelä-Amerikassa lajia tavataan alueelta, joka ulottuu Venezuelasta Argentiinaan. Lajia tavataan pääosin Andien itäpuolelta. Lajin elinympäristöä ovat avoimet paikat, kuten savannit, joilla kasvaa yksittäisiä puita. Savupääskyt elävät usein vesialueiden lähettyvillä.
Elintavat.
Eteläisemmän "P.t. fusca" -alalajin linnut muuttavat talvehtimaan pohjoisemmaksi Etelä-Amerikan pohjoisosiin ja Karibialle asti. Laji on tavattu muuttoaikoina kaksi kertaa Yhdysvalloista.
Laji pesii pääasiassa vanhoissa orneerojen pesissä. "P.t. tapera" -alalajin linnut voivat pesiä myös muissa koloissa tai rakentaa pesänsä termiittikekoihin, mutta ne suosivat vanhoja orneerojen pesiä. Laji ei pesi kolonioissa toisin kuin monet muut pääskylajit.
Alfred Hitchcock esittää

Alfred Hitchcock esittää (tai Hitchcock esittää) () on antologiamuotoinen televisiosarja, jonka isäntänä toimi Alfred Hitchcock. Sarja sisältää draamaa ja jännitystä. Ohjelman ensiesitys oli 2. lokakuuta 1955, jolloin Hitchcock oli ohjannut elokuvia jo yli 30 vuotta. Sarja päättyi 1962, jolloin sitä oli esitetty 268 osaa. Hitchcock ohjasi sarjaan vain 17 jaksoa.
Suomessa sarjaa on esittänyt Nelonen vuosina 2006-2007 myöhäisillassa.
Sarjan tunnusmusiikkina oli Charles Gounod’n "Marionetin hautajaismarssi". Alkutunnuksessa siluettina näkyvä Hitchcock astelee itseään esittävän karikatyyrin eteen.
DVD-julkaisut.
Suomessa sarjasta on julkaistu kaksi ensimmäistä tuotantokautta DVD:llä.
Paritellen

Paritellen "(Coupling)" on brittiläinen televisiosarja, joka kertoo kuudesta lontoolaiskaveruksesta ja heidän ihmissuhdekuvioistaan. Ohjelmaa esitettiin alun perin BBC -kanavalla vuodesta 2000 vuoteen 2004. Suomessa sarjaa on esittänyt Nelonen, TV5 ja Kutonen.
Sarjan päähenkilöt ovat Steve Taylor (Jack Davenport), Susan Walker (Sarah Alexander), Patrick Maitland (Ben Miles), Jane Christie (Gina Bellman), Sally Harper (Kate Isitt) ja Jeff Murdoch (Richard Coyle). Myöhemmin Richard Coylen hahmo Jeff kirjoitetaan ulos sarjasta ja tilalle tulee uusi hahmo Oliver Morris, jota esittää Richard Mylan.
Kohti yhdeksän nousua

Kohti yhdeksän nousua on suomalaisen black metal -yhtyeen Hornan ensimmäinen studioalbumi. Se on julkaistu vuonna 1998 levymerkillä Solistitium Records.
Alun perin albumi julkaistiin 1500 kappaleen painoksena. Vuonna 2000 julkaistiin 666 kappaleen painos, josta 100 ensimmäistä oli painettu mustalle ja harmaalle splatter-vinyylille. painoksessa oli viisi ylimääräistä kappaletta. Se julkaistiin uudelleen vinyylille vuonna 2006.
Kappaleet.
Kohti yhdeksän nousua (Sis. Ordo Regnum Sathanas).
A-puoli
B-puoli
Nina Tikkinen

Nina Tikkinen (s. 6. helmikuuta 1987 Salo) on suomalainen jääkiekkoilija, pelipaikaltaan hyökkääjä.
Tikkinen valittiin SM-sarjan kauden tulokkaaksi 2003–2004, jolloin hän edusti Turun Palloseuraa. Hän siirtyi Oulun Kärppiin 2005 ja kaksi vuotta myöhemmin Minnesotan valtionyliopistoon, jossa hän jääkiekkoilun ohella suoritti taloustieteen tutkinnon. Hän palasi Kärppiin kausiksi 2011–2015. Hän voitti Suomen-mestaruuden kaudella 2011–2012, jolloin hänet valittiin myös runkosarjan parhaaksi pelaajaksi. 
Tikkinen kuului Suomen joukkueeseen, joka sijoittui neljänneksi Kanadan MM-kilpailuissa 2007. Hän oli mukana Suomen pronssijoukkueessa Kiinan MM-kisoissa 2008 ja Hämeenlinnassa 2009. Olympialaisissa hän oli mukana ensimmäisen kerran Vancouverissa 2010, missä Suomi voitti pronssia. Hän oli 13.1.2010 mennessä pelannut 71 A-maaottelua, joissa hän oli tehnyt kymmenen maalia ja antanut 12 maalisyöttöä. Hän kuului neljänneksi sijoittuneisiin Suomen joukkueisiin MM-kilpailuissa 2012 ja 2013 sekä viidenneksi sijoittuneeseen olympiajoukkueeseen 2014.
Jukka Rossi

Jukka Rossi (s. 1982) on suomalainen radiotoimittaja ja televisiojuontaja. Rossi asuu Helsingissä. Rossilla on poika Kristiina Komulaisen kanssa.
Rossi juonsi radiokanava NRJ:llä Tenkasen Aamushow'ta sen loppuaikoina. Tenkasen Aamushow'n loputtua 2006 Kristiina Komulainen siirtyi The Voice TV:lle juontamaan KPS-ohjelmaa Heikki Paasosen ja toisen NRJ-juontajan, Johannes Saukon kanssa. Jukka Rossi korvasi Komulaisen NRJ Top 10:n TV-version juontajana Nelosella kunnes ohjelma lopetettiin vuoden 2006 lopussa. Hän jatkoi vielä NRJ:n aamuohjelman juontajana kevään 2007, jonka jälkeen myös hän lähti Komulaisen tavoin The Voicelle 2007 kesällä. Voicella Rossi juonsi KPS:n korvannutta Voicelaa 2008 kesään asti Juuso Mäkilähteen ja Tea Khalifan kanssa. Syksyllä 2008 Khalifa lopetti työt Voicelan juontajana ja Rossi juonsi Voicelaa yhdessä Juuso Mäkilähteen kanssa, kunnes koko Voicela lopetettiin syksyn 2008 kuluessa. Rossi juonsi vuonna 2010 Xtra Factor -ohjelmaa Subilla.
Jukka Rossin isä on suomalainen ja äiti ukrainalainen.
Virtuaaliassistentti

Virtuaaliassistentti (, lyh. VA) on yksi internet-ajan mukanaan tuomista ammattinimikkeistä. Nimikkeessä oleva virtuaalinen-sana viittaa siihen, että työ tehdään assistentin toimipisteestä käsin tietotekniikkaa hyödyntäen. 
Virtuaaliassistentin ydintehtävä on avustaa asiakastaan erilaisten rutiinien hoitamisessa. Monet virtuaaliassistentit ovat kuitenkin erikoistuneet johonkin erityisalaan, kuten tiedottamiseen, markkinointiin, kansainvälistymiseen tai kotisivujen ylläpitoon.
Virtuaaliassistentiksi ryhtyvällä henkilöllä on yleensä työkokemusta erilaisista toimistoalan töistä, kuten laskutuksesta, kirjanpidosta, tiedottamisesta, matkajärjestelyistä, vienti- ja tuontitoiminnoista tai markkinointiassistentin tai toimistosihteerin töistä. Osa virtuaaliassistenteista toimii yrittäjämäisesti tarjoten osaamistaan ostopalveluna, osa virtuaaliassistenttipalveluihin erikoistuneen yrityksen kautta, kuten Zirtual Yhdysvalloissa. Virtuaaliassistentti eroaa sekä omasta työntekijästä että vuokratyöntekijästä, sillä virtuaaliassistentit toimivat itsenäisesti määrittäen omat palkkionsa, toimintatapansa ja työaikansa. Virtuaaliassistentit huolehtivat itse lakisääteisistä ilmoituksista, veroista ja työnantajamaksuista tai vaihtoehtoisesti heidän palveluyritys hoitaa nämä heidän puolestaan. 
Virtuaaliassistentin ja asiakkaan välinen työsuhde kestää useita vuosia. Virtuaaliassistentin käyttäminen on joustavaa: asiakkaalla on jatkuvasti käytettävissään tuttu assistentti, mutta asiakas maksaa vain toteutuneista toimeksiannoista säästäen muun muassa tila- ja laitehankinnoissa sekä työnantajakuluissa. Toisaalta, erikoisosaamista varten virtuaaliassistentteja on mahdollista rekrytoida vain tiettyjä tarkoin määriteltyjä tehtäviä varten. Vaikka asiakasyrityksen koko ei ole rajoite, niin virtuaaliassistentteja käyttävät yleisimmin yksinyrittäjät sekä pienet ja keskisuuret yritykset, sillä niissä ei ole aina mahdollisuutta palkata useita eri (toimisto)alojen osaajia.
Virtuaaliassistenttien pioneerinä pidetään yhdysvaltalaista Stacy Briceä, joka vuonna 1997 perusti yrityksensä AssistU. Suomessa toimii useita virtuaaliassitenttiyrityksiä, joista ensimmäinen on vuonna 2003 tamperelaisten verkostosihteerien perustama Moniverso. Muita palveluntarjoajia ovat esimerkiksi Virta Virtuaalitoimisto, Taskforce, MyAgent.fi, OmaSihteeri.fi ja Wannadon virtuaali-ja läsnätyötä tarpeen mukaan yhdistelevä assarikauppa.fi.
Nippes

Nippes () on departementti Haitissa. Vuonna 2003 departementissa oli 263 551 asukasta ja sen pinta-ala on 1 219 neliökilometriä. Departementin väestötiheys on siten 216,2 asukasta neliökilometrillä. Departementti sijaitsee maan länsiosassa ja sen pääkaupunki on Miragoâne. Nippes erotettiin Grand’Ansen departementista vuonna 2003.
Nippes rajautuu lännessä Grand'Ansen, etelässä Sudin, kaakossa Sud-Estin ja lännessä Ouestin departementteihin. Pohjoisessa aukeaa Gonâvenlahti. Departementti jakautuu kolmeen arrondissementtiin (väkiluvut vuonna 2003):
Microcar

Microcar on ranskalainen mopoautojen valmistaja. Se aloitti mopoautojen valmistuksen vuonna 1984 ja avasi uuden tehtaan Ranskan Nantesissa vuonna 2000. Microcar on osa Bénéteau-yhtymää, joka on tunnettu purjeveneistään. Ligier osti Microcarin vuonna 2008, jolloin muodostui euroopan toiseksi suurin pienten autojen valmistaja ja suurin mopoautovalmistaja. Microcarin brändi on kuitenkin haluttu säilyttää erillisenä.
Phillipe Ligier, joka on Ligierin perustajan Guy Ligierin poika, toimii Ligierin (johon Microcar siis sisältyy) toimitusjohtajana.
Mallisto.
Suomessa saatavilla olevat Microcar-mopoautot 
Maahantuonti ja jälleenmyynti.
Microcarilla on Suomessa 28 jälleenmyyjää ja sitä tuo maahan Suomen Mopoauto Oy. Suomen Mopoauto Oy:n toimitusjohtajana toimii Harri Nyholm.
Nord (Haiti)

Nord () on departementti Haitissa. Vuonna 2003 departementissa oli 823 043 asukasta ja sen pinta-ala on 2 106 neliökilometriä. Departementin väestötiheys on siten 390,8 asukasta neliökilometrillä. Departementti sijaitsee maan pohjoisrannikolla ja sen pääkaupunki on Cap-Haïtien.
Nordin alueella sijaitseva Labadeen kylä on vuokrattu Royal Caribbean -laivayhtiölle, joka käyttää sitä satamana ja lomakohteenaan. Nykyinen vuokrasopimus on voimassa vuoteen 2050 asti.
Nord rajautuu idässä Nord-Estin, etelässä Centren, lounaassa Artiboniten ja lännessä Nord-Ouestin departementteihin sekä pohjoisessa Karibianmereen. Departementti jakautuu seitsemään arrondissementtiin (väkiluvut vuonna 2003):
Atamanovka

Atamanovka () on kaupunkimainen taajama Taka-Baikalian aluepiirin Tšitan piirissä Venäjällä. Se sijaitsee Ingoda-joen rannalla 18 kilometriä Tšitasta kaakkoon. Taajaman kautta kulkee Siperian rautatie. Asukkaita on 9 400 henkeä (vuonna 2009).
Paikkakunta on syntynyt vuonna 1852. Vuonna 1900 rakennettiin rautatieasema. Nykyään Atamanovkassa toimii konepaja ja taimitarha. Taajamassa on keskikoulu, kulttuuritalo, poliklinikka ja kaksi vanhainkotia.
Nord-Est (Haiti)

Nord-Est () on departementti Haitissa. Vuonna 2003 departementissa oli 308 385 asukasta ja sen pinta-ala on 1 805 neliökilometriä. Departementin väestötiheys on siten 170,9 asukasta neliökilometrillä. Departementti sijaitsee maan pohjoisrannikolla Dominikaanisen tasavallan rajalla ja sen pääkaupunki on Fort-Liberté.
Nord-Est rajautuu idässä Dominikaaniseen tasavaltaan, etelässä Centren ja lännessä Nordin departementteihin sekä pohjoisessa Karibianmereen. Departementti jakautuu neljään arrondissementtiin (väkiluvut vuonna 2003):
Kuvajournalismi

Kuvajournalismi on journalismin muoto, jonka tarkoituksena on kertoa uutisista kuvien, kuten valokuvien, videoiden ja kuvituksen avulla. Muusta valokuvauksesta kuvajournalismin erottaa se, että kuvajournalismin pitää olla tiettyyn tapahtumaan sidottu, kuvien pitää esittää tapahtumat tasapuolisesti ja tarkasti, sekä kuvien pitää muiden uutiselementtien kanssa esittää tapahtuman tosiasiat katsojalle tai lukijalle kertovasti. Kuvajournalisti on toimittaja, jonka mukana on yleensä kamera.
Historia.
Kuvajuornalismin historia alkoi varsinaisesti vasta 1920-luvulla, vaikka aiemminkin oli lehdiossä esitetty yksittäisiä kuvia. Jo 1890-luvulta lähtien on ollut kuvalehtiä. Toimittajat alkoivat käyttää 1920-luvulla kuvia uutistekstin rinnalla kertomaan yhtenäistä uutistarinaa. Kuvajournalismin syntyyn vaikuttanut merkittävä keksintö oli kinofilmi ja Leica-kamera, jonka avulla kuvaajat pystyivät menemään vaikeampiin paikkoihin ilman suurta laitteistoa.
Missourin yliopiston historioitsija Frank Luther Mott käytti ensimmäisenä termiä kuvajournalismi, joka tuli koko maailman tietoisuuteen toisen maailmansodan aikana. Alan merkittävin lehti oli "Life", jonka perusti Henry Luce 1936. Kuuluisia toisen maailmansodan aikaisia kuvajournalisteja olivat muun muassa W. Eugene Smith ja Robert Capa. "Lifen" lisäksi esimerkiksi "Sports Illustrated" ja "The Daily Mirror" olivat ensimmäisiä lehtiä, jotka panostivat kuvajournalismiin.
Kuvajournalismi tunnustettiin 1970-luvun lopulla myös taidepiireissä. Kuvajournalistit saivat omia näyttelyitä ja retrospektiivejä museoihin ja taidegallerioihin.
Sanomalehtiin otettuja valokuvia on pidetty yhtenä parhaimpana oman aikakautensa taltiointina. Ongelmaksi vanhojen lehtikuvien hyödyntämisessä on havaittu median huolimaton tapa säilyttää kuva-arkistojaan. Monet lehtitalot ovat aikojen saatossa tuhonneet paljon säilytystilaa vieviä valokuvakokoelmiaan. Vuonna 2014 Museovirasto perusti kuvakokoelmiensa yhteyteen Journalistisen kuva-arkiston jonka kokoelmiin on otettu vastaan lehtitalojen ja yksittäisten valokuvaajien kokoelmia.
Baljaga

Baljaga () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilokin sivujoen Baljagan rannalla 18 kilometriä Petrovsk-Zabaikalskista kaakkoon. Taajaman kautta kulkee Siperian rautatie. Asukkaita on 3 600 henkeä (vuonna 2009).
Paikkakunta on syntynyt vuonna 1899 rautatien rakentamisen yhteydessä. Katangarin metsäteollisuuskombinaattia rakennettaessa vuonna 1958 Baljaga sai kaupunkimaisen taajaman statuksen. Taajamassa on kaksi keskikoulua, lasten musiikki- ja taidekoulut sekä vapaa-ajankeskus.
Nord-Ouest (Haiti)

Nord-Ouest () on departementti Haitissa. Vuonna 2003 departementissa oli 531 198 asukasta ja sen pinta-ala on 2 176 neliökilometriä. Departementin väestötiheys on siten 244,1 asukasta neliökilometrillä. Departementti sijaitsee maan pohjoisrannikolla ja sen pääkaupunki on Port-de-Paix. Tortuga-saari kuuluu Nord-Ouestin departementtiin.
Nord-Ouest rajautuu etelässä Artiboniten ja idässä Nordin departementteihin sekä lännessä ja pohjoisessa Karibianmereen. Departementti jaetaan kolmeen arrondissementtiin (väkiluvut vuonna 2003):
Novokrutšininski

Novokrutšininski () on kaupunkimainen taajama Taka-Baikalian aluepiirin Tšitan piirissä Venäjällä. Se sijaitsee Ingodajoen rannalla 45 kilometriä Tšitasta kaakkoon. Taajaman kautta kulkee Siperian rautatie. Asukkaita on 9 500 henkeä (vuonna 2009).
Paikkakunta mainitaan ensimmäisen kerran vuonna 1735. Aluksi se sijaitsi Krutšinajoen rannalla. Vuonna 1904 perustettiin rautatieasema, joka myöhemmin sai nimen Novaja. Vuonna 1937 Krutšinan ja Novajan asemataajamat yhdistettiin Novokrutšininskin asutukseksi. Vuonna 1958 se sai kaupunkimaisen taajaman statuksen.
Vuoteen 1993 saakka Novokrutšininskissa toimi Olenguin metsäteollisuuskombinaatti. Nykyään paikkakunnalla on metsätila ja pieniä metsäteollisuusyrityksiä. Palveluihin kuuluu neljä koulua, kulttuuritalo, lasten musiikkikoulu, sairaala ja poliklinikka.
Novopavlovka

Novopavlovka () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilok-joen rannalla 45 kilometriä Petrovsk-Zabaikalskista itään. Taajaman kautta kulkee Siperian rautatie. Asukkaita on 4 000 henkeä (vuonna 2009).
Paikkakunta on syntynyt vuonna 1868 nimellä "Novo-Pavlovskoje". Vuonna 1904 perustettiin rautatieasema joka myöhemmin sai nimen Novopavlovka. Vuonna 1906 avattiin Tarbagatain ruskohiilikaivos. Sen lisäksi Novopavlovkassa toimii huonekalutehdas. Taajamassa on keskikoulu, lasten musiikkikoulu, vapaa-ajankeskus, kotiseutumuseo ja sairaala.
Priiskovyi

Priiskovyi () on kaupunkimainen taajama Taka-Baikalian aluepiirin Nertšinskin piirissä Venäjällä. Se sijaitsee Šilkaan laskevan Nertša-joen suussa 16 kilometriä Nertšinskistä kaakkoon. Taajaman kautta kulkee Siperian rautatie. Asukkaita on 1 600 henkeä (vuonna 2009).
Paikkakunta on perustettu vuonna 1658 aikaisemman Nertšan linnakkeen paikalle. Vuonna 1700 siitä tuli "Baronkan" asutus. Vuonna 1898 valmistui Siperian rata. Vuonna 1908 rakennettiin Nertšinskiin haarautuva sivurata. Vuonna 1959 asemataajamasta tuli Priiskovyin kaupunkimainen taajama.
Nykyään Priiskovyin pääelinkeino on maatalous. Taajamassa on keskikoulu ja ensiapuasema.
Tarbagatai

Tarbagatai () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilok-joen rannalla 31 kilometriä Petrovsk-Zabaikalskista kaakkoon. Taajaman kautta kulkee Siperian rautatie. Asukkaita on 2 400 henkeä (vuonna 2009).
Paikkakunta on syntynyt Siperian rautatien rakentamisen yhteydessä vuosina 1905–1907. Vuonna 1946 se sai kaupunkimaisen taajaman aseman. Tarbagataissa toimii vuonna 1906 avattu ruskohiilikaivos, puunjalostusteollisuuden koneita valmistava tehdas ja maatalousyritys. Taajamassa on keskikoulu, lasten musiikkikoulu, vapaa-ajankeskus, kulttuuritalo ja sairaala.
Hyvää huomenta Suomi

Hyvää huomenta Suomi on Juha Vainion vuonna 1976 sanoittama suomenkielinen versio Steve Goodmanin kappaleesta ”City of New Orleans”. Suomenkielisen version tunnetuin levyttäjä on Karma-yhtye samalta vuodelta. Karma julkaisi kappaleen singlenä, jonka B-puolella oli kappale ”Hämärää”. Molemmat ovat Karman albumilla "Huomenta Suomi". ”Hyvää huomenta Suomi” -kappaleen on levyttänyt myös muun muassa Matti Esko ja Yölintu
Kun Steve Goodmanin alkuperäinen sanoitus ”City of New Orleans” kertoo Chicagon ja New Orleansin väliä kulkevasta yöjunasta, Juha Vainio otti suomenkielisessä tekstissä aiheeksi öistä Suomea halkovan rekan ja sen kuljettajan.
Veikko Hannuniemi

Veikko Kullervo Hannuniemi (29. kesäkuuta 1920 Sortavala – 19. kesäkuuta 1998 Raisio) oli suomalainen upseeri ja meriaiheista kirjoittanut kirjailija. Hannuniemi kirjoitti runsaasti erityisesti meriaiheisiin liittyviä novelleja.
Hannuniemi kävi Kuusankosken yhteiskoulua, mutta lähti sitten 16-vuotiaana kolmeksi vuodeksi merille. Hän palasi Suomeen 1939 ja osallistui talvisotaan vapaaehtoisena sekä jatkosotaan Topografipataljoonassa. Hän kävi jatkosodan aikana myös upseerikoulun.
Hannuniemen ensimmäisiä matkakirjeitä, novelleja ja runoja julkaistiin 1939 Kuluttajain Lehdessä, Helsingin Sanomien Viikkoliitteessä ja Seura-lehdessä. Sodan jälkeen Hannuniemi perusti yhdessä rintamatoveriensa kanssa "Piirtopaino"-nimisen mainostoimiston joka toimi vuoden verran 1945–1946. Toimisto julkaisi Piirtopalat nimistä sarjakuvalehteä, johon Hannuniemi kirjoitti novelleja sekä käsikirjoitti sarjakuvia. Hän kirjoitti 1940-luvun lopulla myös kolme meriaiheista romaaniaan.
Varsinaisena päätyönään Hannuniemi toimi Rannikkotykistörykmentin Esikuntapatterin päällikkönä ja sen jälkeen Turun varuskunnan komendanttina. Hän asui vuodesta 1954 alkaen Raisiossa ja jäi eläkkeelle 1970. Hannuniemi jatkoi kirjoittamista työn ohessa ja hänen novellejaan ja artikkeleitaan julkaistiin muun muassa Seura- ja Koti-Posti-lehdissä sekä Turun Sanomissa. Eläkkeelle jäätyään Hannuniemi kirjoitti pakinoita 1969 perustettuun Aamuset-lehteen nimimerkillä "V. Veikkonen". Hän kirjoitti myös käsikirjoituksia muutamiin merenkulkuaiheisiin tv-ohjelmiin ja sanoitti pari laulua ("Boren laulu", "Kustavin merimies").
Yrjö Kujala

Yrjö Johannes Kujala (28. lokakuuta 1920 Lappajärvi – 24. elokuuta 2003 Kokkola) oli suomalainen toimittaja ja kirjailija.
Kujala kävi Oriveden opiston ja hänellä oli opintoja YKK:n sanomalehtilinjalla vuosina 1951–1954. Kujala toimi Kokkolassa ilmestyvän Keskipohjanmaa-lehden toimittajana 1955–1985. Kujala käytti kirjoituksissaan oman nimensä lisäksi myös nimimerkkejä "Jorma Kaira" ja "Y.K.".
Kujala oli vuonna 1962 yksi Pohjanmaan Kirjailijat ry:n neljästätoista perustajajäsenestä. 
Kujalan vanhemmat olivat puuseppä Albin Kujala ja Maria Katariina (o.s. Nokua). Puoliso oli Elsa Mirjami (o.s. Ylitalo) vuodesta 1952.
Conor Niland

Conor Niland (s. 19. syyskuuta 1981 Birmingham, Englanti) on irlantilainen tennispelaaja. Hän on parhaimmillaan sijoittunut ATP-maailmanlistalla sijalle 129 joulukuussa 2010. Hän on voittanut kolme ATP-haastajaturnausta. Hän on edustanut Irlantia Davis Cupissa 19 maaottelussa vuosina 2000–2011.
Ura.
Elokuussa 2008 Niland voitti ATP-haastajaturnauksen New Delhissä. Turnauksen loppuottelussa hän voitti Tomáš Caklin lukemin 6–4, 6–4. Toisen ATP-haastajaturnausvoittonsa hän saavutti Floridassa marraskuussa 2009 voittaessaan loppuottelussa James Lemken. Kolmas ATP-haastajaturnausvoitto tuli marraskuussa 2010 Salzburgissa, jossa hän voitti loppuottelussa Jerzy Janowiczin.
Australian avoimissa 2010 hän tippui karsintojen kolmannella kierroksella. Kahdella ensimmäisellä karsintakierroksella hän voitti Henri Kontisen ja Jesse Wittenin, mutta hävisi kolmannella karsintakierroksella Ricardo Hocevarille. Vuoden 2011 Wimbledonissa Niland hävisi pääsarjan ensimmäisellä kierroksella Adrian Mannarinolle.
Asiantuntijat ja Esihenkilöt ASIA

Asiantuntijat ja Esihenkilöt ASIA ry (ent. Yksityisalojen Esimiehet ja Asiantuntijat YTY ry) on vuonna 1992 perustettu akavalainen palvelu- ja edunvalvontajärjestö yksityissektorilla toimiville esihenkilöille ja asiantuntijoille, joille ei löydy koulutusta vastaavaa YTN-liittoa. ASIAn jäsenyys perustuu toimiasemaan, ei koulutukseen tai johonkin alaan. Noin kaksi kolmasosaa jäsenistä on ASIAn suorajäseniä ja kolmasosa kuuluu ASIAan oman jäsenyhdistyksen kautta.
Vuoden 2025 alussa jäseniä oli noin 11 000. Jäsenet työskentelevät muun muassa teknologiateollisuudessa, tietotekniikan palvelualalla, finanssi-, kaupan- ja urheilualalla, rahoitus- ja vakuutusalalla sekä teollisuuden palveluksessa.
ASIA kuuluu Akavan yksityisen sektorin neuvottelujärjestö Ylemmät Toimihenkilöt YTN:ään, ja sen jäsenet vakuutetaan työttömyyden varalta Korkeasti koulutettujen työttömyyskassa KOKOssa.
Jäsenyhdistykset.
Neljännes jäsenistä kuuluu ASIAan jäsenyhdistyksen kautta. Vuonna 2007 ASIAan liittynyt Yleisradion Päälliköt ja Ylemmät Toimihenkilöt oli ASIAn ensimmäinen yhdistysjäsen. Vuonna 2025 jäsenyhdistyksiä oli 13, joista viisi oli lentäjäyhdistyksiä:
Historia.
21. tammikuuta 1992 Pasilan kokouksessa päätettiin perustaa YTN:n Yleinen Ryhmä YTY -niminen yhdistys. Akavassa oli noussut tarve perustaa uusi liitto niille johtajille ylemmille toimihenkilöille, joilla ei ollut koulutuksensa tai ammattialansa perusteella muuta järjestäytymiskanavaa Akavaan. Siksi perustamiskokouksessa oli mukana edustajia Ekonomiliitosta, Insinööriliitosta ja Teknisten Akateemisista.
Yhdistyksen kevätkokouksessa 2023 hyväksyttiin yksimielisesti hallituksen esitys liiton uudeksi nimeksi, joka on Asiantuntijat ja Esihenkilöt ASIA ry. Kokouksessa päätettiin, että liiton uusi nimi ja ilme otetaan käyttöön syyskokouksen yhteydessä marraskuussa 2023.